

**ข่าวประชาสัมพันธ์**

**12 มีนาคม 2567**

**บสย. ผนึก ม.ธุรกิจบัณฑิตย์ พัฒนาหลักสูตร สร้างบุคลากรมืออาชีพด้านการเงิน**

บรรษัทประกันสินเชื่ออุตสาหกรรมขนาดย่อม (บสย.) ผนึก มหาวิทยาลัยธุรกิจบัณฑิตย์ (มธบ.)พัฒนาหลักสูตรการเรียนการสอน เสริมแกร่งองค์ความรู้บุคลากรมืออาชีพทางเงิน ร่วมลงนามบันทึกข้อตกลงความร่วมมือโครงการ **“มธบ. สร้างธุรกิจ สร้างมืออาชีพ”** โดยนายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) และ ดร.ดาริกา ลัทธพิพัฒน์ อธิการบดี มหาวิทยาลัยธุรกิจบัณฑิตย์ (มธบ.) ร่วมลงนามบันทึกข้อตกลงความร่วมมือ ณ ห้องประชุมสัจจา1 มหาวิทยาลัยธุรกิจบัณฑิตย์

**นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.)** กล่าวว่า ความร่วมมือครั้งนี้ บสย. จะช่วยสนับสนุนการจัดทำหลักสูตรด้านการเงิน ให้กับ คณาจารย์ นักศึกษา และบุคลากรของมหาวิทยาลัย ประกอบด้วย การวางแผนธุรกิจการเข้าระบบบัญชีที่ถูกต้อง การบริหารจัดการด้านการเงิน การจัดทำระบบบัญชี การคิดต้นทุนธุรกิจ ธุรกิจเริ่มต้น การบริหารความเสี่ยงทางการเงิน เพื่อลดปัญหาภาระหนี้ และองค์ความรู้ ที่จำเป็นต่อการดำเนินธุรกิจ การเรียนรู้การเป็นผู้ประกอบการจริง โดยทีมที่ปรึกษาทางการเงิน SMEs (บสย. F.A. Center) ร่วมเป็นพี่เลี้ยงเติมความรู้ พร้อมถ่ายทอดประสบการณ์ธุรกิจ เพื่อลดช่องว่างการเข้าถึงข้อมูลของสถาบันการเงินตามหลักการ Credit Mediator และเพื่อเป็นศูนย์บ่มเพาะ SMEs รายใหม่ สำหรับการเริ่มต้นธุรกิจที่ดี

**ดร.ดาริกา ลัทธพิพัฒน์ อธิการบดี มหาวิทยาลัยธุรกิจบัณฑิตย์ (มธบ.)** กล่าวว่า เป้าหมายสำคัญภายใต้ความร่วมมือครั้งนี้ เพื่อยกระดับพัฒนาหลักสูตรสร้างองค์ความรู้พื้นฐานทางการเงิน เตรียมพร้อมนักศึกษาก้าวสู่การเป็นผู้ประกอบการ SMEs ในอนาคต การสร้างระบบพี่เลี้ยงทางธุรกิจ (Mentor) แก่กลุ่มคณาจารย์ นักศึกษา และเจ้าหน้าที่มหาวิทยาลัย ยกระดับมหาวิทยาลัยสู่ศูนย์กลางการแลกเปลี่ยน แบ่งปันข้อมูล ความรู้ และประสบการณ์ธุรกิจ การบ่มเพาะ SMEs สู่ผู้ประกอบการรายใหม่ ให้มีพัฒนาการในการเริ่มต้นทำธุรกิจที่ดี

---------------------------

ฝ่ายสื่อสารและภาพลักษณ์องค์กร

บรรษัทประกันสินเชื่ออุตสาหกรรมขนาดย่อม (บสย.)

ชนิญญา สันสมภาค 081-8607477

ศรัญยู ตันติเสรี 087-598-5025